Marjaana Toiviainen sai aikaan suuren kohun, kun hän 19. huhtikuuta ilmoitti Facebookissa, että aikoo muuttaa pois Suomesta.

Toiviainen kirjoitti kokevansa, ettei voi enää elää maassaan.

Nyt Toiviainen kertoo IL-TV:n Sensuroimaton Päivärinta -ohjelmassa, ettei kuitenkaan ole ainakaan tällä hetkellä muuttamassa Tansaniaan, jonne hän aiemmin kertoi suunnittelevansa lähtöä.

- Läheiset kokivat, etteivät halua, että menen pois, vaan rakennan elämää täällä. On paljon ihmisiä, joiden kanssa haluan elää kaikesta huolimatta, Toiviainen sanoo Sensuroimaton Päivärinta -ohjelmassa.

Toiviainen on kirjoittanut Facebookissa myös rasismista, jota hänen mukaansa Suomessa on muun muassa se, että ”erivärinen ystäväni kaasutetaan Rautatientorilla tai kädet poltetaan polttopullolla”.

Mitä noissa tilanteissa on tapahtunut?

- Mielellään puhun tästä polttopullotapahtumasta, koska hän on minulle niin rakas ihminen. Helsingin Rautatientorilla on ollut turvapaikanhakijoiden mielenosoitus nyt jo 85 päivää. Siellä oli herra, joka oli yöllä vuorossa. Joku, en tiedä kenestä kyse, on yrittänyt polttaa nämä ihmiset. Ystäväni kädet paloivat täysin. Hänet vietiin hoitoon, ja käsiin laitettiin kääreet. Hän on nyt kunnossa, mutta hän on saanut negatiivisen päätöksen, ja hänet lähetetään ilmeisesti kuolemaan, Toiviainen kertoi IL-TV:lle.

Toiviainen ei halua avata tarkemmin omaa kohteluaan tai tuntemuksiaan, vaikka on kertonut Facebookissa pelkäävänsä henkensä edestä ja että hänen kotiinsa on asennettu hälytysjärjestelmä.

- Kuulostaa ehkä hullulta, mutta mä voin hyvin. Jos mulla on vartti aikaa, haluan puhua ihmisoikeustilanteesta enkä napista, joka on Toiviaisen Marjaanan kotona.

Marjaana Toiviainen saapui IL-TV:n studioon Susanne Päivärinnan vieraaksi.

Otsikkoa muokattu 9.03